b'\n_START_ARTICLE_\nGrad Kne\xc5\xbeija\n_START_SECTION_\nZgodovina\n_START_PARAGRAPH_\nDvor Kne\xc5\xbeija kot \xc2\xbbhof zu Grauenweg\xc2\xab\xc2\xa0je izpri\xc4\x8dan v listin \xc5\xbee leta 1369, ko je bil v lasti  Celjskih grofov. Leta 1436 ga je grof Herman II. Celjski podelil v dosmrtni fevd svojemu vazalu Volkleinu Turja\xc5\xa1kemu. Po Valvasorju in Milku Kosu naj bi Celjski do 1444 na mestu dvora zgradili nov ve\xc4\x8dji grad. Na gradu je bil vsaj \xc5\xbee leta 1450 kot upravnik celjski vazal Jo\xc5\xa1t Sauer. Po izumrtju Celjskih leta 1456 grad in posest preide na Habsbur\xc5\xbeane oziroma na de\xc5\xbeelnokne\xc5\xbejo komoro za katere so bili oskrbniki in kastelani \xc5\xa1e naprej Sauerji vse do za\xc4\x8detka druge polovice 16. stoletja. Pred letom 1568 je gospo\xc5\xa1\xc4\x8dino pridobil Martin Gall pl. Gallenstein.  Kljub druga\xc4\x8dnim trditvam Valvasorja se zdi, da so Gallom neposredno sledili Graffenwegerji, kajti Janez Jo\xc5\xbeef Graffenweger (umrl leta 1700), ki ga navaja kot lastnika tudi Valvasor, se je to\xc5\xbeil z Adamom pl. Gallom zaradi izro\xc4\x8ditve gospostva, ki ga je od njega kupil. V za\xc4\x8detku 18. stoletja sta bila lastnika Jo\xc5\xbeef Mihael pl. Wallensberg in Karel Jo\xc5\xbeef Adlersfeld, ki se sporazumeta in Kne\xc5\xbeijo prodata baronom Oblak Wolkensbergom, ki so posest zdru\xc5\xbeili z gospostvom Ponovi\xc4\x8de, grad pa opustili in prepustili propadanju.'